CELEX: 22007D0461
Language: mt
Date: 2007-05-25 00:00:00
Title: 2007/461/KE: Deċiżjoni Nru 2/2007 tal-Kunsill tal-Ministri ACP-KE tal- 25 ta’ Mejju 2007 li tippermetti kontribuzzjonijiet bilaterali ulterjuri, li għandhom ikunu amministrati mill-Kummissjoni, b’appoġġ għall-għanijiet tal-Fond għall-Paċi fl-Afrika

5.7.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 175/35
            
         DEĊIŻJONI Nru 2/2007 TAL-KUNSILL TAL-MINISTRI ACP-KE
   tal-25 ta’ Mejju 2007
   li tippermetti kontribuzzjonijiet bilaterali ulterjuri, li għandhom ikunu amministrati mill-Kummissjoni, b’appoġġ għall-għanijiet tal-Fond għall-Paċi fl-Afrika
   (2007/461/KE)
   IL-KUNSILL TAL-MINISTRI ACP-KE,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u l-Paċifiku fuq naħa, u l-Komunità Ewropea u l-Istati Membri tagħha, fuq in-naħa l-oħra, iffirmat f’Cotonou fit-23 ta’ Ġunju 2000 (1) kif rivedut bil-Ftehim (2) li jemenda l-imsemmi Ftehim ta’ Sħubija ACP-KE, iffirmat fil-Lussemburgu fil-25 ta’ Ġunju 2005 (minn hawn il quddiem imsejjaħ “il-Ftehim ACP-KE”), u b’mod partikolari l-paragrafu 8 ta’ l-Anness tiegħu,
   Billi:
   
               (1)
            
            
               Id-Deċiżjoni Nru 3/2003 tal-Kunsill tal-Ministri ACP-KE tal-11 ta’ Diċembru 2003 dwar l-użu ta’ riżorsi mill-pakkett ta’ l-iżvilupp fit-tul tad-disa’ EDF għall-ħolqien ta’ Fond għall-Paċi fl-Afrika (3) pprovdiet l-appoġġ finanzjarju meħtieġ għall-ħolqien tal-Fond għall-Paċi fl-Afrika.
            
         
               (2)
            
            
               Il-Kunsill ta’ l-Affarijiet Ġenerali u tar-Relazzjonijiet Esterni tal-5 ta’ Marzu 2007 għaraf il-ħtieġa biex b’mod urġenti jkun indirizzat il-bżonn għall-finanzjament tal-missjoni ta’ żamma tal-paċi ta’ l-Unjoni Afrikana fid-Darfur/is-Sudan (AMIS).
            
         
               (3)
            
            
               Ir-riżorsi li ġew ikkalkulati previsti fil-pakkett intra-ACP għall-forniment mill-ġdid tal-Fond għall-Paċi fl-Afrika sakemm l-10 Fond Ewropew għall-Iżvilupp (“EDF”) jidħol fis-seħħ mhumiex biżżejjed biex l-AMIS tibqa’ għaddejja sa dik id-data. Għaldaqstant l-Istati Membri ta’ l-UE esprimew li kienu disposti joħorġu kontribuzzjonijiet bilaterali ulterjuri. Dawn il-kontribuzzjonijiet ulterjuri għandhom jintefgħu kollha f’daqqa fil-Fond għall-Paċi fl-Afrika u jkunu amministrati mill-Kummissjoni biex jittejbu l-koordinazzjoni u s-sorveljanza ta’ l-użu li jsir mill-fondi sakemm l-10 EDF jidħol fis-seħħ.
            
         
               (4)
            
            
               Id-Deċiżjoni 2005/446/KE tar-Rappreżentanti tal-Gvernijiet ta’ l-Istati Membri li jiltaqgħu fi ħdan il-Kunsill tat-30 ta’ Mejju 2005 tistabbilixxi skadenza għall-impenn tal-fondi tad-9 Fond Ewropew għall-Iżvilupp (4) tistabbilixxi il-31 ta’ Diċembru 2007 bħala d-data li lilhinn mill-iskadenza tagħha l-fondi mid-9 EDF ma jistgħux aktar jibqgħu impenjati.
            
         
               (5)
            
            
               Għalhekk jeħtieġ li ssir dispożizzjoni għal kontribuzzjonijiet ulterjuri mill-Istati Membri ta’ l-UE, li għandhom ikunu amministrati mill-Kummissjoni, b’appoġġ għall-għanijiet tal-Fond għall-Paċi fl-Afrika,
            
         IDDEĊIEDA KIF ĠEJ:
   Artikolu 1
   Kontribuzzjonijiet volontarji
   Sat-30 ta’ Settembru 2007 kull Stat Membru jista’ jgħaddi lill-Kummissjoni kontribuzzjonijiet ulterjuri volontarji b’appoġġ għall-għanijiet tal-Fond għall-Paċi fl-Afrika taħt il-Protokoll Finanzjarju.
   Il-Kummissjoni għandha tkun fdata bir-responsabbiltà tal-ġestjoni ta’ dawn il-kontribuzzjonijiet fil-qafas tal-Fond għall-Paċi fl-Afrika skond il-proċeduri tad-9 Fond Ewropew għall-Iżvilupp, ħlief għad-diżimpenji li għandhom ikunu rimburżati lill-Istati Membri fuq bażi pro rata tal-kontribuzzjonijiet ulterjuri volontarji tagħhom.
   Artikolu 2
   Id-dħul fis-seħħ
   Din id-Deċiżjoni għandha tidħol fis-seħħ fid-data li fiha tkun adottata.
   
      Magħmul fi Brussell, 25 ta’ Mejju 2007
      
         
            Għall-Kunsill tal-Ministri ACP-KE
         
         
            Il-President
         
         Mohlabi K. TSEKOA
      
   
   
      (1)  ĠU L 317, 15.12.2000, p. 3.
   
      (2)  ĠU L 209, 11.8.2005, p. 27. Ftehim applikat proviżorjament wara d-Deċiżjoni Nru 5/2005 (ĠU L 287, 28.10.2005, p. 1).
   
      (3)  ĠU L 345, 31.12.2003, p. 108.
   
      (4)  ĠU L 156, 18.6.2005, p. 19.